Minenn frunntlyckenn gruth mith vormoghe allisz ghudenn stets vo&#x0364;renntfannghenn. Erszamenn vo&#x0364;rszichtighenn vnndt wyszenn herenn, byszunnder leuenn naber, ghudenn frunnde vnndt ghunnre, alsz yck ame latenn schreff by Hannsze Becker, mynnem dennre, bidde yck noch myth frunntlycker anndacht, oft yck sommyghenn rogghenn jnnt vo&#x0364;r jo&#x0364;r myth jw tho Reuall vppe de wyck ofte ynn de hauenne wurde senndenn, gy, leuenn herenn, gude naber vnndt frunnde, my dar anne willenn nycht vorhynnderlick weszenn, jck enne moghe vort ladenn vnndt schepenn wo&#x0364;r yck enne gerne hadde, tho mynnem proffyte vnndt bestenn vmbe tho slannde, will jk my gerne latenn gutlik vnndt frunntlik irkennenn jnn gelycker mathe vnndt groterenn gescheftenn tegenn jw vnndt de juwe, oft syk de tydt alszo wurde vorlopenn. Vnndt ofte jk sommyghe breue ann denn bisschopp vann Ozell wurde senndenn, jsz mynn begher, gy sehe nycht vppholdenn vnndt latenn sehe erenn wech gann, wennte jk hebbe woll voruarenn, dat gy, leuenn frunnde, hebbenn de breue beth her tho inn juwir stadt gethoueth, de jk jme vorledenn zomer vppe Razeborch schreff, alsz jk nha Gotlannde wolde szegellenn, dar doch mynnsz broders nu kumpthors tor Parnow schryuer vnndt noch twe vann synenn dennrenn by werenn, da jk sehe vann my anntworde. Dot woll, latet sehe Hannsze Wulfram enntfannghenn, dat he se deme gudenn manne brynnghe. Jk hebbe frunde dar vmbe bekoret, dede my vnndt denn mynenn myth eme woll sollenn helpenn rechtes bekamenn; jk wiste anders nycht denne dat de suluenn breue werenn stracx erenn wech do gegann; hadde dar ok ouer wat ghescheenn, so jk my dar anne genach vorwaret hadde, weme solde menn denne de vorszumenysse hebbenn tho gerekennt etc. Ok vorkundygeth de gude mann my vppe synenn preddykstolenn vnndt maketh vele sermone vann my vnndt mynenn frunndenn, jk sta jo noch nycht jnt kalannder gheschreuenn ok hebbe jk noch nene myrakelle eme bewyszeth; desz gelykenn deyt he in synenn beer collacienn vnndt let dat blat vaste wannckenn. Doet woll eynn myth mynnem broder kumpthur tor Parnow, vnnderrichtet denn gudenn mann, dat he my vnndt denn mynenn gelik vth gha vnndt do nu dat he doch myth Godes hulpe gelyk woll doen sall, wenn em hyr negest myrakelle ghenoch bewyszeth synn, juwe vnuortogerde anntwort my tho benalenn vnndt syt Gode deme Herenn salich vnndt gszundt beuolenn myth alle denn juwenn. Gegeuenn vpp Taffeesthusz ame sonndaghe Oculi anno etc. lxxxiij°. Laurennsz Axelszonn tho Aarstede, ritter, houethmann vppe Wyborch etc. Adress: Denn erszannenn (!) voerszichtighenn vnndt wyszenn mannenn herenn borghermeysterenn vnndt radtmannenn der stadt Reuall, synenn byszunnder leuenn naberenn, ghudenn frunndenn vnndt ghunnrenn.